# Andreea Răducan

### De la Wikipedia, enciclopedia liberă

Laureat olimpic
Andreea Răducan
medalii olimpice
Gimnastică
Aur | Sydney 2000 | echipe
Argint | Sydney 2000 | sărituri

Andreea Mădălina Răducan (n. 30 septembrie 1983, Bârlad, judeţul Vaslui) este o gimnastă româncă, medaliată cu aur pe echipe şi argint la sărituri, la Jocurile Olimpice de la Sydney din 2000.

## [modifică] Perioada de pregătire

Andreea Răducan a făcut parte din "noua generaţie" de gimnaste românce crescute să continue tradiţia de excelenţă a gimnasticii româneşti, şi să preia ştafeta după retragerea medaliatelor olimpice Lavinia Miloşovici and Gina Gogean. A început gimnastica la vârsta de patru ani şi jumătate, în oraşul natal, Bârlad. În 1996, după ce a câştigat peste 20 de medalii în competiţii locale şi regionale, a fost invitată să se antreneze cu echipa naţională de junioare, în Oneşti. Doi ani mai târziu a fost selecţionată pentru lotul naţional, şi s-a mutat la Deva.

Răducan şi-a făcut debutul internaţional în 1998 la Campionatele Europene de Juniori (Antwerpen, Belgia), clasându-se pe locul 4 la individual compus. În 1999 a participat la Campionatele Mondiale în Tianjin, China, unde a câştigat finala la sol şi a ocupat locul 5 la individual compus.

Comentatorii sportivi au remarcat talentul Andreei la bârnă, sărituri şi sol, în timp ce paralelele inegale au fost considerate aparatul ei slab. A făcut o impresie deosebită datorită expresivităţii artistice, în contrast cu impresia generală lăsată de gimanstele românce: excelente din punct de vedere technic, dar relativ mediocre artistic. La Campionatele Mondiale din 1999, comentatorul american Bart Conner (soţul Nadiei Comăneci) a remarcat "este atât de înviorător să vezi o gimnastă din România care poate să danseze!"

## [modifică] Jocurile Olimpice Sydney 2000

Andreea Răducan a fost parte din echipa de gimnastică a României la Olimpiada de la Sydney, cu care a câştigat medalia de aur pe echipe. Andreea s-a calificat în finalele individuale de sol şi sărituri, ca şi în finala de individual compus (împreună cu Simona Amânar şi Maria Olaru).

Finala de individual compus a fost afectată de o greşeală tehnică: capra (pentru sărituri) a fost reglată cu câţiva centimetri prea jos. Această greşeală a creat o situaţie periculoasă pentru toate participantele; ca urmare multe gimnaste au căzut sau s-au accidentat, atât în timpul încălzirii cât şi în timpul concursului. Annika Reeder (Marea Britanie) s-a accidentat atât de grav încât a trebuit să abandoneze restul competiţiei. Greşeala a fost descoperită de australianca Allana Slater în timpul celei de-a treia rotaţii; concursul a fost reluat după ce oficialii au reaşezat aparatul la înălţimea corectă, iar gimnastele care au sărit în primele două rotaţii au avut posibilitatea de a-şi reface exerciţiul.

Deşi Andreea Răducan a sărit înainte ca greşeala să fie corectată, a refuzat să refacă săritura, şi a continuat cu performanţe excelente la bârnă şi sol. La sfârşitul competiţiei de individual compus primele trei locul erau ocupate, în ordine, de Andreea, Simona Amânar şi Maria Olaru.

După terminarea concursului Comitetul Olimpic Internaţional a anunţat că Andreaa Răducan a fost testată pozitiv pentru pseudoefedrină, care era la vremea respectivă o substanţă interzisă. În ciuda apelurilor formale înaintate de Andreea, echipa română de gimnastică şi Federaţia Română de Gimnastică, decizia de a o descalifica pe gimnasta româncă a rămas finală. În aceste condiţii medalia de aur a fost acordată Simonei Amânar, Maria Olaru a primit medalia de argint, iar Liu Xuan (China) a primit medalia de bronz. Andreea Răducan a păstrat medaliile de la concursul pe echipe şi de la sarituri (aur şi argint).

Atât Andreea Răducan cât şi oficialii echipei române de gimnastică au susţinut tot timpul nevinovăţia gimnastei. O investigaţie a descoperit faptul că mai multe membre ale echipei au urmat un tratament prescris de doctorul echipei. În seara de dinaintea concursului a luat două pilule de Nurofen, un medicament comun împotriva febrei şi tusei. Doctorul echipei a fost găsit vinovat de neglijenţă, pentru că ar fi trebuit să ştie că medicamentul respectiv conţine o substanţă interzisă; drept urmare a fost expulzat de la Olimpiadă, şi a fost suspendat până la Jocurile Olimpice de la Atena, 2004.

Gimnastele românce au declarat deschis că medalia de aur la individual compus aparţine de drept Andreei. După anunţarea deciziei de descalificare atât Simona Amânar cât şi Maria Olaru au spus că intenţionează să refuze medaliile noi în semn de protest; hotărârea finală a fost însă să accepte noul clasament, cu scopul de a îmbunătăţi clasificarea întregii delegaţii româneşti. Simona Amânar a spus despre medalia de aur: "Nu am căştigat-o eu. A fost câştigată de Andreea, şi îi aparţine Andreei".

Decizia de descalificare a Andreei Răducan a fost atacată în Curtea de Arbitraj pentru Sport în toamna anului 2000. Deşi a admis faptul că gimnasta româncă nu a fost avantajată datorită medicamentelor pe care le-a luat, comisia de arbitraj a refuzat să anuleze hotărârea Comitetului Olimpic Internaţional.[1] [2]

## [modifică] Perioada de după Sydney

După olimpiadă Andreea Răducan a continuat să se antreneze cu echipa română în Deva. Odată cu retragerea Simonei Amânar, Mariei Olaru şi Claudiei Presăcan, a devenit veterana echipei. În 2001 a participat la Campionatele Mondiale în Ghent, Belgia, unde a câştigat medalia de aur pe echipe. În probele individuale s-a clasat pe locul întâi la sol şi bârnă, şi pe locul al treilea la individual compus. Anul 2002 a fost marcat de accidentări şi probleme extra-sportive; după o performanţă mult sub aşteptări la Campionatele Mondiale în Ungaria, Andreea Răducan s-a retras din activitatea competiţională. [3]

În prezent (2006), Andreea Răducan este comentator sportiv în Romania. Ea a prezentat concursurile de gimanstică feminină de la Jocurile Olimpice de la Atena, 2004.

## [modifică] Rezultate importante

1998
Campionatele Europene de Juniori: 4 individual compus; 2 bârnă; 3 sol
Campionatul Naţional: 3 individual compus

1999
Campionatele Mondiale: 1 echipe; 1 sol; 2 bârnă; 5 individual compus
Campionatul Naţional: 2 individual compus

2000
Olimpiada Sydney: 1 echipe; 1 individual compus (descalificată); 2 sărituri; 7 sol
Campionatele Europene: 3 echipe; 2 sol; 5 bârnă; 6 individual compus

2001
Campionatele Mondiale: 1 echipe; 3 individual compus; 1 sol; 1 bârnă; 3 sărituri
Campionatul Naţional: 3 individual compus

2002
Campionatele Mondiale: 10 bârnă

## [modifică] Referinţe

1. ^ Decizia Comitetului de Arbitraj. Retrieved on March 26, 2006.
2. ^ Comitetul de Arbitraj menţine deciyia de descalificare. Retrieved on March 26, 2006.
3. ^ Amânar se retrage, Răducan e sărbătorită. Retrieved on March 26, 2006.

## [modifică] Legături externe

- Biografie la romanian-gymnastics.com
- Profil la Federaţia Internatională de Gimnastică

Adus de la "http://ro.wikipedia.org../../../a/n/d/Andreea_R%C4%83ducan_dfdf.html"

Categorii: Naşteri în 1983 | Gimnaşti români | Sportivi olimpici români | Oameni în viaţă | Români în viaţă

##### Views

- Articol
- Discuţie
- Versiunea curentă

##### Caută

##### În alte limbi

- English
- 日本語